SKRIFTLIG FORESPØRGSEL P-1773/00

af Paulo Casaca (PSE) til Kommissionen

(29. maj 2000)

Om: Gennemførelse af forordning 1587/98

Ved Rådets forordning nr. 1587/98(1) og Kommissionens forordning nr. 2844/98(2) med de tilsvarende gennemførelsesbestemmelser blev den støtteordning for fiskerne i den autonome region Azorerne, der tidligere kun gjaldt for tun bestemt for forarbejdning, udvidet til også at omfatte bundfisk for derved at kunne imødegå de øgede omkostninger forbundet med afsætningen af fangsten som følge af denne regions afsides beliggenhed.

Den bundfisk, der fiskes i dette område, sendes for størstedelens vedkommende til andre øer i øområdet, til det portugisiske fastland eller andre bestemmelsessteder i Den Europæiske Union, eller den eksporteres til tredjelande; kun en del af fangsten forbruges på den ø, hvor den er fanget.

De bundfiskearter, der fanges ved Azorerne, afsættes i henhold til de gældende lovbestemmelser på auktion, idet fiskerne ikke har nogen som helst mulighed for at få at vide, hvad der er fangstens endelige bestemmelsessted. I henhold til reglerne for det indre marked skal kun den fisk, der er bestemt til eksport, registreres af de ansvarlige toldmyndigheder.

På den anden side foreskriver de ovennævnte forordninger som de eneste betingelser for at kunne få udbetalt støtten, at mængden og arten af fangsten certificeres, og at de maksimale mængder, som er en forudsætning for at kunne modtage støtte, overholdes.

Kommissionen bedes på denne baggrund besvare følgende:

1. Mener Kommissionen ikke, at det vil være tilstrækkeligt som belæg for udbetaling af støtten til fiskerne i henhold til de ovennævnte forordninger, at mængden og arten af fangsten certificeres af det ansvarlige offentlige organ, Lotaçor?

2. Mener Kommissionen, at det desuden vil være nødvendigt at dokumentere den del af fangsten, der sendes ud af øområdet? I bekræftende fald, på grundlag af hvilke retsforskrifter og på hvilken måde kan denne certificering foregå?

(1) EFT L 208 af 24.7.1998, s. 1.

(2) EFT L 354 af 30.12.1998, s. 53.

Svar afgivet på Kommissionens vegne af Franz Fischler

(23. juni 2000)

Formålet med Rådets forordning (EF) nr. 1587/98 af 17. juli 1998 om en ordning for godtgørelse af de meromkostninger ved afsætning af fiskerivarer fra Azorerne, Madeira, De Kanariske Øer og de franske oversøiske departementer Guyana og Réunion, der er en følge af disse områders beliggenhed i Fællesskabets yderste periferi er at give de pågældende erhvervsdrivende mulighed for at drive handel på vilkår, der ligner vilkårene for de erhvervsdrivende på det europæiske fastland, idet der udbetales en godtgørelse for de mængder, som faktisk sendes uden for disse områder.

Hvad spørgsmålene om de erhvervsdrivende på Azorerne angår, kan det oplyses:

1. I henhold til artikel 6 i Kommissionens forordning (EF) nr. 2844/98 af 22. december 1998 om gennemførelsesbestemmelser til forordning (EF) nr. 1587/98 har den regionale regering på Azorerne vedtaget passende bestemmelser, der sikrer, at betingelserne for ordningens anvendelse overholdes.

Ifølge bestemmelserne skal modtagerne fremlægge dokumentation for fangstmængde og arter (jf. bilagene til de regionale bestemmelser). Betaling sker på grundlag af ansøgninger, som udarbejdes efter den pågældende dokumentation.

2. Ordningen skal kompensere for de godtgjorte meromkostninger ved afsætning af varer uden for det regionale område. I artikel 3 i de regionale gennemførelsesbestemmelser er det derfor fastsat, at bestemmelseslandene skal være andre lande end medlemsstaterne, USA og Canada. I bilaget til bestemmelserne fastsættes det også, hvilken dokumentation der skal forelægges af de selskaber, som udfører varerne under den pågældende ordning, herunder især faktura fra transportselskabet og attest for indskibning af varerne eller bevis for international forsendelse.